Den 28-årige kvinde, der anklagede danske Malthe Thomsen for seksuelt misbrug af 13 børn, på den eliteskole hvor han arbejde som pædagogmedhjælper, sagsøger nu skolen for at få erstatning for uretmæssig fyring. Det skriver avisen New York Times.

Malthe Thomsen blev torsdag aften amerikansk tid en fri mand, efter at anklagemyndigheden droppede sagen mod ham om krænkelse af 13 børn, på grund af manglende beviser.

Den 28-årige kvinde meldte danskeren til skolen, men en intern undersøgelse på skolen frikendte ham. Derefter blev kvinden fyret, og hun gik efterfølgende til politiet, som anholdte Malthe Thomsen øjeblikkeligt i New York d 27. juni.

Kvinden forsvandt efter anmeldelsen til Grækenland, men hun sagsøger nu skolen for erstatning for fyringen, som hun mener, strider imod reglerne for ”whisteblowers”.

- Den vigtigste ting er at sikre Ms. Kefelas – og lærere generelt – frihed til at tale, når de er bekymrede for, hvad der sker i lærerværelset, siger kvindens advokat Patrick J. Boyd til avisen.

Talskvinden for International Preschools siger, at anklagerne er falske, og at man vil sætte hårdt ind mod anklagerne fra den tidligere ansatte kvinde.

Skolen har tidligere udtalt, at kvinden blev fyret, fordi hun nægtede at udlevere videoer, som hun havde optaget af Malthe Thomsen.